Document ID: 31981L1057

31981L1057
L 385/25
JURNALUL OFÍCIAL AL UNIUNII EUROPENE
DIRECTIVA CONSILIULUI
din 14 decembrie 1981
de completare a Directivelor 75/362/CEE, 77/452/CEE, 78/686/CEE și 78/1026/CEE privind recunoașterea reciprocă a diplomelor, certificatelor și a altor titluri oficiale de calificare ca medic, asistent medical generalist, medic stomatolog și medic veterinar, cu privire la drepturile dobândite
(81/1057/CEE)
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolele 49, 57 și 66,
având în vedere propunerea Comisiei (1),
având în vedere avizul Adunării parlamentare (2),
având în vedere avizul Comitetului Economic și Social (3),
întrucât în Directivele 75/362/CEE (4), 77/452/CEE (5), 78/686/CEE (6) și 78/1026/CEE (7) privind recunoașterea reciprocă a diplomelor, certificatelor și a altor titluri oficiale de calificare ca medic, asistent medical generalist, medic stomatolog și medic veterinar, care cuprind măsuri de facilitare a exercitării efective a dreptului de stabilire și a libertății de a presta servicii, dispozițiile privind drepturile dobândite fac referire la diplome, certificate și alte titluri oficiale de calificare ca medic, asistent medical generalist, medic stomatolog și medic veterinar, eliberate de statele membre anterior punerii în aplicare a directivelor menționate;
întrucât, în consecință, aceste dispoziții nu includ în mod expres diplomele, certificatele și alte titluri oficiale de calificare care constituie dovezi ale unei formări care nu respectă cerințele minime de formare prevăzute de Directivele 75/363/CEE (8), 77/453/CEE (9), 78/687/CEE (10) și 78/1027/CEE (11) și care s-a încheiat după punerea în aplicare a directivelor menționate, dar care a debutat înaintea punerii lor în aplicare;
întrucât este necesar ca această omisiune să fie remediată,
ADOPTĂ PREZENTA DIRECTIVĂ:
Articolul 1
Articolul 9 alineatele (1) și (2) din Directiva 75/362/CEE, articolul 4 din Directiva 77/452/CEE, articolul 7 alineatele (1) și (2) din Directiva 78/686/CEE și articolul 4 din Directiva 78/1026/CEE se aplică, de asemenea, diplomelor, certificatelor și altor titluri oficiale de calificare care constituie dovezi ale unei formări care nu respectă cerințele minime de formare prevăzute la articolele 1, 2, 3, 4, și 5 din Directiva 75/363/CEE, articolul 1 din Directiva 77/453/CEE, articolele 1, 2 și 3 din Directiva 78/687/CEE și articolul 1 din Directiva 78/1027/CEE și care s-a încheiat după punerea în aplicare a directivelor menționate, dar care a debutat înaintea punerii lor în aplicare.
Articolul 2
Statele membre adoptă măsurile necesare pentru a se conforma prezentei directive până la 30 iunie 1982. Statele membre informează de îndată Comisia cu privire la aceasta.
Articolul 3
Prezenta directivă se adresează statelor membre.
Adoptată la Bruxelles, 14 decembrie 1981.

Labels: 12
0
9